Dalk die kwaaiste babatjie ooit?Foto: Rodrigo Kunstmann Die internet gons oor ŉ foto van ŉ “kwaai babatjie” wat gebruikers lekker laat lag. Isabela Pereira de Jesus is op 13 Februarie in ŉ hospitaal in Rio de Janeiro in Brasilië gebore en dit wil voorkom of sy glad nie beïndruk was met die wêreld nie. Sy het aanvanklik nie gehuil nie en net vir die dokter gefrons. Toe haar naelstring geknip is, het sy uiteindelik keel opgesit. Rodrigo Kunstmann, die fotograaf, sê Isabela het 2,805 kg met geboorte geweeg. Sy is eers op 20 Februarie verwag, maar haar ma, Daiane, het op 12 Februarie in kraam ingegaan en die egpaar moes die keisersnee vervroeg. Die egpaar het Rodrigo gehuur om Isabela se geboorte op kamera en video te verfilm. “Die uitdrukking was maar net ŉ paar sekondes lank, maar ek kon dit op film verewig!” het hy verduidelik. Die foto word nou wyd op sosiale media versprei en internetgebruikers lewer grappige kommentaar oor dié ongewone foto. “Vandag is my geboorte en ek het nie eers klere daarvoor nie!” het Rodrigo aanvanklik by die foto geskryf toe hy dit op Facebook gedeel het. “Sit my terug!” antwoord nog iemand. “Wie’s jy? Jy’s nie my ma nie? Ek ken jou nie!” skerts nog ŉ persoon.